
МЕЖДИНЕН СЕМИНАР: Лайбниц, Монадология

Тук е поместено основното произведение на известния немски философ Готфрид Лайбниц /1646-1716/ Монадология, кратко обобщение на неговата философска система. Преди текста е дадено също краткото и ясно изложение на Жан Херш върху живота и основните тези на Лайбниц.

Задача:

1/ Прочетете внимателно текста и обърнете особено внимание на параграфи: 17, 22, 26-27, 31-32, 46;

2/ Въз основа на параграф 61 отговорете кратко на въпроса каква роля според вас би могъл да изиграе принципът на непрекъснатостта и всеобщата свързаност при една идеалистично разбрана естетика на творчеството?Коментирайте едно от най-запомнящите се твърдения на Лайбниц: “Душата е живо огледало на неразрушимия универсум”.  

ЛАЙБНИЦ

(1646 – 1716)


Лайбниц и Спиноза заедно образуват най-големия контраст: Спиноза концентрира върху размишлението своя уединен живот, докато Лайбниц развива много голяма активност във всички важни области на своето време. Роден в Лайпциг в средата на XVII век, той учи във Франция, Англия, Холандия, където го свързва приятелство със Спиноза. Бил е голям пътешественик. Нито една наука от онова време не му остава чужда. В математиката по-специално изобретява диференциалното смятане. Занимава се също с политика, със законодателство и с нещо по-скоро рядко за онази епоха, с икономика. В неговия ум теория и практика се стимулират взаимно. Бил е съветник на владетели. Занимава се с архитектура и технология. Много загрижен за проблемите на вярата, той прави усилия да сближи протестанти и католици. Също като Лесинг и други мислители от онова време пледира за взаимна толерантност. Разменя обилна кореспонденция с големите си съвременници из цяла Европа. Можем да се попитаме откъде е намирал време за всичко това. И това не му е попречило да окаже още една изключителна услуга на студентите и на бъдещите поколения, съставяйки сам кратко резюме на своята философия, известно със заглавието Монадология. 


Тук бих искала да направя малко отклонение. Има автори, с които трябва още отначало, без много да знаем, просто да се съгласим, четейки за какво става дума и на какво равнище на битието или живота се движи тяхната мисъл. Проникваме малко по малко, докато станем способни да подражаваме вътрешно техния подход. Но има други, чийто израз е толкова плътен и толкова точен, че не трябва да пропускаме нито една фраза, преди наистина да я разберем, иначе няма да разберем нищо от следващата. Монадология принадлежи към втората категория. Това е кратко съчинение, съставено от последователни малки параграфи. Трябва да разберем всеки параграф, всеки ред, всяка дума.


Философията на Лайбниц се свързва с всичко, което разгледахме дотук, но има нещо фундаментално ново. В много отношения той, без да го знае, е бил предшественик. Бил е изключително изобретателен ум, можещ да долови бъдещите развития на науките. Някои от философските понятия, с които си служи, са предобраз на понятията, които ще станат фундаментални за атомната физика или психоанализата. 


Лайбниц се намира в повратна точка, принадлежи едновременно на най-древната и най-модерната мисъл. Той е универсален гений. Всички области на знанието са повлияли неговата мисъл и от това не се е получила смес, а съвсем нова мисъл. 


При Декарт, спомняме си, субстанцията на “протяжното нещо” (res extensa) е самата протяжност на телата за разлика от празното, абстрактно пространство на геометрията, което е само схванато пространство. В очите на Декарт протяжността, а не пространството съставлява истинската същност на телата. 


Лайбниц също се пита за субстанцията – това е въпрос, който познаваме още от Милетската школа. Според него обаче протяжността не би могла да бъде субстанцията на нещата. Субстанцията на нещата е енергията. Той схваща енергията като принцип на активността, принцип, който е в постоянно действие, ако не е възпрепятстван. Следователно Лайбниц не тръгва от инертна материя, за да се пита после как движението може да се намеси. Обратното: тръгва от принципа на активността и сетне става дума да се разбере какво би могло да му попречи да действа. Трябва да се обяснят пречките, спъващи активността. Следователно отправната точка е изначална енергия, която в настоящото си състояние съдържа цялото минало, също както в известен смисъл бъдещето. Тя е бременна с цялото възможно бъдеще. За да изрази това, Лайбниц използва понятие, на което придава най-голяма важност: puissance, възможност (Спомняме си за “битието във възможност” при Аристотел.) Енергията е активността, която съдържа в себе си бъдещето, при положение, че нищо не му попречи да настъпи. 


Защо субстанцията не е протяжност, а енергия? Отговорът на Лайбниц: за да е кохерентно понятието субстанция със самото себе си, трябва да включва единността. Иначе субстанцията би била делима или разложима и ще престане да бъде субстанция. Субстанцията, в крайна сметка, е това, което се противопоставя на небитието; а на небитието може да противостои само това, което не може да се разлага. Следователно субстанцията е по същността си една. 


В този случай Лайбниц, противопоставяйки се на Декарт, твърди, че протяжността не би могла да осигури никакъв принцип на единността, понеже е по същността си делима до безкрай. (Не случайно Лайбниц е откривател на диференциалното смятане.) Бидейки делима до безкрай, протяжността е лабиринт на континуума, поле, където диренето следва без край. В нея няма никаква единност, нищо, на което да се основава единността, тя не е субстанция, не придава битие. 


Следователно трябва да тръгнем от нещо неделимо, и то тъкмо непротяжно. Това нещо при Лайбниц е енергията. Тази неделима енергия Лайбниц назовава с гръцка дума, чийто смисъл най-напред съвпада със смисъла, който вече познаваме: атом, сиреч това, което не може да бъде разделено, разсечено – и нарича атома енергия монада, от гръцкото monos, “един”. Монадата е енергийната единност, непротяжна и неделима. 


Определението е следното: монадата е атом енергия – точка, разположена в пространството, но непротяжна - няма прозорец, отразява целия универсум. 


Да се опитаме да разберем тези характеристики една след друга, после в тяхното единство. Отначало изглежда, че те си противоречат и дори се изключват: но тъкмо тези трудности са съграждащи за една адекватна “репрезентация” на монадата. 


Най-напред всяка монада е точка, понеже не би могла да има протяжност, без да стане делима. Трябва да бъде проста, за да може да е градивна за реалността. 


Всяка монада трябва да е ситуирана в пространството, защото, както ще видим, тя не е само точка в универсума, а е и гледна точка върху универсума. Затова според мястото, което заема, зрителният ъгъл, от който “ще види” универсума, е различен. Следователно тя е ситуирана, не акциденциално или вторично, а същностно: конституирана е такава, каквато е, благодарение на своето разположение. 


Ситуирана в универсума, монадата, казва Лайбниц, е реална, не е абстрактна точка като тези, които примерно се откриват в Евклидовата геометрия и посредством които може да се прокара права или да се построи триизмерно пространство. Тук не става дума за математика, за геометрична конструкция: всяка монада е реална. Тя няма прозорец, казва Лайбниц, и това несъмнено е най-учудващото. Точно тук Лайбниц е противопоставя най-радикално на Декарт. Да се каже, че монадата няма прозорец, означава, че тя не е отворена навън, към онова, което не е. Нищо не може да действа върху нея отвън. Нейната откритост към това, което не е, е вътрешна. Спомняме си, че за Декарт протяжната субстанция е областта на механичното взаимодействие: всяко протяжно тяло в себе си е инертно, може да бъде движено само отвън, няма никаква вътрешна спонтанност. Обратно на мислещата субстанция, res cogitans, която според Декарт е чиста воля, чист вътрешен порив, res extensa е подчинена на царството на пасивността, където може да има ефект само външният тласък. Така всяка протяжна частица е изцяло зависима от идващото от външния свят, зависи само от него, никога от самата себе си. 


При Лайбниц е съвсем различно. Неговата монада е “без прозорец”. Няма протяжност и следователно е проста. Нищо не може да действа върху нея отвън. Всичко става вътре в нея самата. Тя не е пасивност, тя е енергия. 


Може би има нещо, което може да ни помогне да разберем какво е монадата: да се опитаме да си я представим по модела на съзнанието. Съзнанието също е точково, непротяжно (не трябва да се смесват съзнание и мозък), неделимо (в случая на разделяне или раздвояване на личността става дума за шизофрения, тоест за болест на съзнанието, а не за съзнанието като такова). Всяко съзнание е ситуирано в пространството и заема определена гледна точка спрямо света. Всяко съзнание е реално, няма нищо общо с абстракцията, с рационалната конструкция. В известен смисъл всяко съзнание е “без прозорец”. Наистина, би могло да се помисли, че сетивните органи са прозорци на съзнанието. Но сетивните органи не действат върху съзнанието отвън. Сетивните възприятия – например сетивното възприемане на синьото – не се намират никъде в нервната система, никъде в мозъка: там няма нищо синьо. Синьото се намира вътре в съзнанието. Неврологът напразно ще изучава придирчиво структурата на нервите и тяхната функция, няма да открие синия цвят в зрителния нерв. Синьото е усещане, феномен на съзнанието. Нищо от това, което е феномен на съзнанието, не прониква отвън в съзнанието. Отвън съзнанието остава недостъпно, не може да се действа върху него отвън. Всичко става вътре в него. 


Следователно, за да стане феномен на съзнанието, всичко, което действа отвън на нервите на сетивните органи, трябва да бъде интериоризирано от съзнанието. Само тогава съзнанието го признава за реално, за действащо и може да го асимилира. Когато ви говоря, очевидно прибягвам до вашия акустичен апарат; все пак аз не се обръщам към този апарат, а към вашето съзнание. Единствено във вашето съзнание вибрациите на нервите ще станат звукове, после думи и значения. Трябва онова, което казвам, да проникне във вашето съзнание, за да намери там своя смисъл и така, отвътре, да действа върху съзнанието. Строго погледнато, съзнанието винаги действа върху самото себе си. 


Явно Лайбниц е бил завладян от дълбоко удивление пред вътрешността на съзнанието и съдържащите се в него тайни. Тази вътрешност и неговото удивление са силно изразени в привидно парадоксалното описание на монадата. Със своята радикална вътрешност монадата, също както съзнанието, се изплъзва на всяка външна механистична принуда.


Монадата без прозорец отразява целия универсум: всичко, което за нас съставлява универсумът – дори онова, което не можем или едва можем да познаем, било то като възможност, като пространство на непознатото – всичко това се съдържа в нашето съзнание. Целият универсум съществува за нас, доколкото се отразява в нашето съзнание. 

Според Лайбниц в протяжността няма нито минало, нито бъдеще. Има само настояще. В замяна на това, монадата концентрира в своето настояще всички минали и бъдещи състояния. Бидейки атом енергия, сиреч едновременно възможност и действителност, тя не е нещо вече дадено чрез миналото, а е също потенциалност, бъдеще. Като отражение на целия универсум тя по някакъв начин концентрира в своята вътрешност всички минали състояния и всички потенциални състояния на универсума.

Ето защо Лайбниц дава следното учудващо определение: монадата е живо и постоянно огледало на универсума. Живо огледало, защото тя в буквалния смисъл на думата живее; постоянно огледало, защото, бидейки единност, простата субстанция на универсума е неразрушима. И доколкото най-сетне като живо и постоянно огледало тази монада е възприятие на универсума, то тя присвоява универсума, както го прави съзнанието. Монадата е аналогична на съзнанието, прилича на него. С други думи: можем да си създадем идея за монадата по модела на съзнанието. 

Макар да е възприятие на универсума, монадата все пак не възприема еднакво всички негови части. Нейните възприятия са нееднакво ясни. Лайбниц различава ясни и отчетливи възприятия, наречени от него още “големи възприятия”, и смътни или “малки възприятия”. Да отбележим веднага, че според него “малките възприятия” играят съществена роля, изпълняват специфична функция, осигурявайки продължителността, идентичността на всяко индивидуално същество през времето. Така например Лайбниц се учудва: как става тъй, че през нощта в съня си аз не знам нищо за мен самия, а на сутринта при събуждането откривам, че съм същият? Тук наистина има голяма тайна: човек се отпуска, отдава на съня, забравя всичко, всичко прекъсва, не знае повече нищо за собствения си живот, а на сутринта всичко е така, сякаш не е имало никакво прекъсване: аз съм, същият. Лайбниц обяснява: докато спя, монадата, която съм, продължава дейността си, продължава да има малки възприятия. Вече казахме: в различни области Лайбниц е бил удивителен предшественик. Тук сме съвсем близо до теорията за несъзнаваното.

През онази рационалистична епоха, когато властва ясната мисъл, идеята за малките възприятия е била необичайна. Малките възприятия служат, за да се гарантира непрекъснатостта. Изобретателят на инфинитезималното смятане Лайбниц отхвърля прекъснатостта. Търси да осигури континуитет във всички области. Йерархията на съществата също му изглежда непрекъсната. Не само хората, но и целият универсум е изграден от монади, сред който той установява йерархия. Най-долу той поставя “простата монада”, която има само малки възприятия, и това е растителното ниво. Нагоре следват монади, способни на по-ясни възприятия и на памет, и Лайбниц им признава “душа” в Аристотелов смисъл, тоест принцип, правещ от тялото живо единство: това е нивото на животните. Накрая е третото ниво на ума, на разума, където монадата става способна да постигне вечните истини.  

Но разграничаването на малки и големи възприятия (или на смътни и ясни възприятия) при Лайбниц играе още една по-важна роля. Въпросът е: след като има безброй монади, как става така, че всяка е индивидуализирана до степен да бъде уникална? От това, че всяка монада отразява целия универсум, бихме били изкушени да кажем, че всички монади си приличат, така че в крайна сметка би излязло, че има една единствена монада в безброй екземпляри, което не би имало никакъв смисъл. Въз основа на теорията на ясните или смътните възприятия една от най-оригиналните мисли на Лайбниц обяснява как монадите биват индивидуализирани чак до единичността на всяка една от тях.

Тъй като всяка монада е разположена в пространството, тя има върху универсума определена гледна точка, която е нейната собствена гледна точка. Наистина, всяка монада отразява целия универсум, но съобразно собствената си гледна точка отразява една част от универсума ясно, друга част смътно. За една част от универсума има ясни възприятия, за друга част има смътни възприятия според своето положение в пространството. 

Така че това, което различава монадите една от друга и което съставлява тяхната индивидуалност, е особеното разпределение на яснотата и смътността в техния начин да отразяват един и същ универсум от гледната точка, която ги конституира. Лайбниц извлича оттук принципа на неотделните: в универсума не може да има две напълно еднакви монади. В действителност, тези монади биха отразявали универсума идентично, ако заемат едно и също място и имат една и съща гледна точка – но тогава ще бъдат само една монада. Принципът на неотделните гарантира не само единството, но също и единичността на всяка монада. Виждаме колко е решаваща за лайбницианската монада идеята за гледната точка съобразно положението в пространството. Тази гледна точка определя вечната уникалност и идентичност на монадата. 

Помежду си монадите не са свързани отвън, пренебрегват механичните сблъсъци на старите атомисти, не претърпяват никакво външно въздействие. Но тъй като всички те отразяват един и същ универсум, могат да общуват помежду си, всяка от себе си вътрешно. 

Всяка монада има тенденцията да отразява ясно възможно най-голяма част от универсума. Всяка монада е активност, атом енергия. Като енергия се стреми да постигне повече яснота. Възможно ли е да схванем монада, способна да удовлетвори нуждата от универсална яснота?  Какви биха били условията за това? Би трябвало да има монада, която, вместо да бъде ограничена в една единствена гледна точка, би трябвало да може да заема всички гледни точки към универсума. Подобна монада, наречена от Лайбниц монада на монадите, е Бог. 

Тук откриваме ново значение на божествената вездесъщност. То не казва просто, както е било дотогава, че Бог присъства навсякъде. Божествената вездесъщност при Лайбниц добива ефикасност, която блика от центъра на цялата му система. Като монада на монадите Бог присъства навсякъде и навсякъде действа, притежавайки изключително отчетливи възприятия за целия универсум. Това означава, че за него съществуване и знание съвпадат.

Пленяващо е да се види как различни философии търсят, тръгвайки от различни предпоставки, да достигнат до съвършеното същество, Бог, или на лайбнициански език още “монадата на монадите”. 

Разбира се, има философии, които се стремят да обяснят защо Бог ни е отказан. Философията се стреми към тоталност, към универсалното, единното, субстанцията. Тя ни обяснява как постига своята цел или защо не може да я постигне. Различието на подходите и изследванията не ги прави напразни. Значението на това, което визират – единството на Бог, независимо от това, дали успяваме или не успяваме да го постигнем, – зависи в дълбочина от пътя, извървян от рефлексията, от мислите, изпълващи търсенето на съвършенство и яснота повече, отколкото от крайния резултат.

В светлината на казаното относно ясните възприятия, бих искала сега наново да продължа с формулата на Лайбниц: монадата няма прозорец. Интересно е да се припомни тук, че Лайбниц живее в епоха и в среда, за които толерантността е била главна добродетел. Толерантността в нейния дълбок смисъл, разбирана не като просто и безразлично редополагане на различни убеждения, а основана върху две очевидности. Първата: всеки човек владее винаги само частичен аспект на истината. Втората: невъзможно е да се действа със сила върху едно съзнание. Един човек може да бъде хвърлен в затвора, измъчван, убит, но не може да се промени мисленето му под упражненото насилие. Това също изразява “монадата без прозорец” на Лайбниц. 

В замяна, схващането за “монадата без прозорец” се противопоставя на някои съвременни теории, според които би било възможно да се преобразува човешкото същество, да се създаде “нов човек”, като се променят заобикалящият свят, условията на живот и социалните системи. Според Лайбниц, обратно, всичко зависи от вътрешното съзнание. В неговите очи монадичното съзнание е вид крепост, защищавана от дъното на самата себе си срещу възможните външни въздействия. Съзнанието е непропускливо за външни влияния, понеже е просто и без прозорец.   

Платон казва, че душата не е Идея, но че е аналогична на Идеята и като Идеята неразрушима.

За Лайбниц също: бидейки проста, монадата не може да бъде нито променена, нито разрушена, тя живее и нараства по свой начин. Реално е единствено това, което става вътре в нея. 

А не бива да се забравя, че монадата е енергия. Вътре в нея има изграждащ принцип на активността. Когато казваме, че тя е възприятие на универсума, не трябва да го разбираме като пасивност, подобно на планинско езеро, което отразява облаците в небето. Чрез един собствен вътрешен импулс монадата се стреми да придобие по-ясен и по-отчетлив “поглед” върху универсума и чрез това усилие тя поражда собственото си ставане. Този вътрешен подтик Лайбниц нарича стремеж (appétition).

Принципът на стремежа, градивен за монадата, я кара да мине от по-малко ясно възприятие към по-ясно възприятие. Такъв в нея е същностният прогрес. 

Как можем да схванем съсъществуването на монадите? Лайбниц прибягва до идеята за предустановената хармония.

Тази идея е била многократно интерпретирана по карикатурен начин, доколкото е изразявала фундаменталния оптимизъм на Лайбниц и на неговия век. Хармонията, царуваща между монадите, произтича, първо, от факта, че никаква борба между тях не е възможна, понеже по същността си изключват всякакво действие отвън. Освен това те се отнасят до една обща за всички тях реалност: всяка напредва по своя уникален начин и според собствената си индивидуалност, но всички отразяват един и същ универсум.

Как в такава философия да се схваща връзката на тялото и душата? На Лайбниц му се струва трудно да допусне, че душата и тялото образуват заедно една монада: те са твърде различни реалности. Спомняме си трудностите, с които се сблъсква в това отношение Декарт и които го карат да прибегне до пинеалната жлеза, за да се опита да преодолее своя радикален дуализъм. Спомняме си също за паралелизма на Спиноза, едно по-удобно решение заради схващането за двата атрибута на единностната божествена субстанция. 

При Лайбниц проблемът става още по-труден заради същностната непропускливост на монадите едни спрямо други. Ето защо, за да регулира отношенията между душата и тялото, той прибягва до предустановената хармония. Сравнява душата и тялото с два часовника, които показват винаги същия час. Как става това? Един часовник не може да се нагласява по друг, както тялото не може да се нагласява по душата, нито душата по тялото. От двете неща едното: или се намира часовникар, който да нагласи един часовник по друг, или и двата часовника са били направени толкова съвършени, от толкова превъзходен часовникар, че показват завинаги точното време. За Лайбниц единствено втората хипотеза е достойна за Бога творец. Следователно отговорът е изначалното съвършенство, дадено от Бог на сътворения свят. Още отначало Бог е създал душата и тялото по такъв начин, че между тях винаги има хармония.

Това ни води до откриването на един много важен аспект във философията на Лайбниц, тясно свързан с предустановената хармония: решаващото значение, което той признава на финалната причина. Спомняме си, че Спиноза отхвърля финалността като предразсъдък, който пречи да се разбере и да се обича във всяко нещо божествената необходимост. Тук обаче Лайбниц се връща към Аристотел и финалността. 

Не би трябвало да се учудваме, понеже според него монадата е атом енергия, която посредством принципа на стремежа тегли да отразява винаги по-ясно универсума. Следователно през битието на монадата “тенденцията към...” изгражда битието на света. Както при Аристотел, където всичко е увлечено от желанието да мине от битие във възможност към битие в действителност, в центъра при Лайбниц има енергия, която “тегли към...” – например към повече яснота. Финалната причина предизвиква собственото битие да я реализира. Визираната цел е причина: целесъобразна, финална причина. 

Целесъобразността работи в универсума посредством монадите. Лайбниц обявява един принцип, принципа на достатъчното основание, където се изразява финалистката същност на неговата мисъл: нищо не съществува без достатъчно основание, което означава: без да бъде оправдано от нещо, към което се стреми. 

Този финалистки принцип е коригиран от втори, този път логически принцип на не-противоречието: не може да съществува нищо, което да е в противоречие с друго съществуващо. Противоречието изключва съществуването. За да съществуват две неща, те трябва да са съ-възможни, тоест възможни едновременно. В този свят не всичко е възможно. Противоречивото не е възможно. Има един централен принцип на насочеността към най-доброто посредством финалната причина, благодарение на достатъчното основание, но тази тенденция се оказва ограничена от условието на съвъзможността, което означава, че финалната причина трябва да е свободна от противоречие. 

Ще видим по-нататък, че когато Лайбниц говори за “най-добрия от възможните светове”, той няма никакво намерение да прави наивна похвала на този свят, сякаш пренебрегва съдържащите се в него трагедии. Трябва да се подчертае: най-добрият от възможните светове – тоест никой по-добър свят не би могъл да бъде схванат без противоречие.

Всяка философска система е по някакъв начин “монадична”, сиреч съдържаща всичко в себе си. Така съществува особен вид монотонност, характеризираща произведенията на големите философи: на всяка страница се разпознава уникалният глас на всеки от тях. 

Ние разпознаваме добре гласа на Лайбниц, когато например разглежда проблема за познанието на равнището на човешкото същество. Какво е за нас да познаваме? Според Лайбниц сетивата ни позволяват да правим отделни констатации, въз основа на които не можем да установим рационални истини. Математикът Лайбниц не е могъл да се задоволи с индуктивния метод, според който от фактите – тоест от сетивните наблюдения – се минава към законите. Математиката, обратно, ни дава необходими и универсални истини, каквито сетивата никога не могат да ни доставят: те произлизат единствено от разума. Да вземем пример, който ще ни послужи и нататък.  

Теоремата, според която сумата от трите ъгъла е равна на 180 градуса, е валидна за всички триъгълници. Но тази сигурност ние имаме не защото чертаем триъгълници с различни форми, с тъпи, остри или прави ъгли и защото мерим, а после събираме ъглите с помощта на транспортир. Не: защото, ако процедираме така, никога няма да бъдем сигурни, въпреки всичко, че няма да начертаем триъгълник, към който теоремата не би била приложима. 

Така, ние постигаме необходимите и универсални истини единствено с помощта на нашия разум, чрез рационалната яснота, с която схващаме понятието “триъгълник”, а не с помощта на установеното чрез сетивата. Как става това?

Лайбниц възпроизвежда схващането на Декарт, според което имаме вродени идеи, които не ни идват отвън. Впрочем, това не е учудващо за мисловна система, която борави с монади без прозорци. Вродените идеи идват в ума от ума. Това значи, че те са вече там преди всеки опит в състояние на възможност. Тук не сме много далеч от платоническото припомняне. Но при Лайбниц не би могло да става дума за припомняне, понеже монадата е вечна, не познава нито раждане, нито смърт. Идеите в нея са във възможност и тъкмо принципът на стремеж поражда вътрешния процес, който ги прави действителни. Става дума за спонтанен вътрешен процес. Системата на вродените идеи изгражда именно онова, което се нарича наука. Всяка наука се стреми да установи системата на вродените идеи.

Значи ли това, че според Лайбниц опитът не служи за нищо? Ни най-малко. Опитът служи за проясняване на смътните възприятия, за да се създадат от тях ясни възприятия. Опитът е полезен и ефикасен, но не може да достави необходимостта и универсалността, без които няма наука, достойна за това име. 

Казахме, че монадите са вечни. Но не в смисъла на Античността. Те са били създадени и между тях царува предустановена хармония. Тези две характеристики предполагат божествено сътворение.

Така при Лайбниц срещаме идеята за Бога. Дори при него откриваме онтологическия аргумент, но съвсем различен заради друг контекст на мисленето. Онтологическият аргумент казва, че понятието за Бога включва съвършенството, а съвършенството включва съществуването; следователно е противоречиво да се каже, че Бог не съществува. Такава е логическата форма на аргумента на свети Анселм. 

При Лайбниц аргументът върви другояче. Принципът на противоречие се съчетава с принципа на достатъчното основание: никое същество няма толкова силно достатъчно основание да съществува, колкото Бог. От друга страна, Бог не съдържа никакво противоречие и няма нищо, с което той да бъде в отношение на противоречие, защото иначе би трябвало да има друго, също толкова силно като него същество. А такова същество няма. Така че нищо не може да отрече или ограничи действеността на принципа на достатъчното основание, когато става дума за Бог. С други думи: тъкмо по отношение на Бог принципът на достатъчното основание е възможно най-действен, поради което от момента, в който Бог е възможен, той съществува необходимо. Един нов начин да се мисли същото доказателство. 

Бог е основата на вечните, универсални и необходими истини. В нито една монада те не могат да бъдат открити в тяхното съвършенство – освен ако тази монада не е Бог. Всички останали същества са случайни, биха могли да съществуват или да не съществуват. Те не биха имали никаква реалност, ако не бяха носени от необходимото същество, Бог. Също той основава предустановената хармония. 

Следователно Бог е необходим за всичко останало. В основата си доказателството за Лайбниц се свежда до следното: Бог е необходим и нищо не може да му попречи да съществува. Така че той е.

В системата на Лайбниц Бог е монада на монадите. Така той е по същество активност, той е Богът творец. Прави онова, което е във възможност, да минава в действителност. Но докато при Декарт волята на Бога разполага с такова всемогъщие, че може дори да промени вечните истини, при Лайбниц Бог се отъждествява със собствените си необходимости. Той не би могъл да променя вечните истини. Спрямо идеята на Лайбниц за Бога това би било чисто безсмислие.

Необходимостта в сътворения от Бога свят не е също така геометричната необходимост на Спиноза, която следва да се схваща от гледище на вечността, sub specie aeternitatis. При Лайбниц оставаме на равнището на усилието към..., на целенасочеността и следователно по някакъв начин оставаме във времето. Следователно не става дума за безвремева необходимост, без ставане, а за вид етическа необходимост, за реален процес, за въздейственост на финалната причина, водеща избора на най-доброто не само за всяка монада, а и за самия Бог. Бог избира най-доброто. Оттук и прочутата формула на Лайбниц – на която се е подигравал Волтер: Бог е създал най-добрия от възможните светове, като “възможен” означава без противоречие. 

Ако Бог беше създал един съвършен свят, какво би означавало това на лайбнициански език? Че всички монади биха имали само ясни възприятия, аперцепции. Всяка монада би била ясно и адекватно отражение на целия универсум. Така всички монади биха били идентични с монадата на монадите, с Бог. И тогава би съществувала само монадата на монадите, Бог, без никакъв сътворен свят. Радикално противоречие. 

Бог не би отделил нищо от себе си, не би създал света, не би имало създания. Оттук следва, че идеята за съвършен свят, където всичко би било толкова ясно, колкото е в Бога, е противоречива и невъзможна. Оттук и легитимността на формулата: Бог е създал най-добрия от възможните светове. Това не е приблизителен израз, както често се разбира; формулата има съвсем точен смисъл. Означава: ако искаме един сътворен свят, свят, който реално да съществува, тогава по необходимост трябва да допуснем ограниченията и мрачините на създадената реалност, да допуснем положението на творението. В този смисъл Бог е създал най-добрия от възможните светове. 

Оттук и отговорът на Лайбниц на проблема за злото: злото произтича от  несъвършенството, от ограниченията, от стъмненията, които обуславят съществуването на всяко сътворено същество. Положението на творение включва по някакъв начин “преди” самото сътворяване тези ограничения; без тях творението би изчезнало в съвпадането си с Бога. 

Доброто идва от Бог; злото – от положението на творението.

Това зло обаче за творението е условие за доброто; защото без липсата няма да съществува принципът на възжелаването, поривът към светлина и отчетливост. Няма да има нито живот на монадите, нито устремяване, нито свобода.   

МОНАДОЛОГИЯ

(1714)
Principia philosophiae seu theses in gratiam principis Eugenii conscriptae

1. Монадата, за която ще говорим тук, не е нищо друго освен проста субстанция, която влиза в съставните; проста - ще рече без части (Теод., §10).

2. Трябва да има прости субстанции, понеже има съставни: защото съставното не е нищо друго освен струпване или aggregatum от прости субстанции.

3. А там, където няма части, няма нито протяжност, нито фигура, нито е възможна делимост. И тези Монади са истинските Атоми на Природата, с една дума, Началата (Eléments) на нещата.

4. Няма също така никаква опасност от разпадане на простата субстанция и е немислимо тя да загине по природа (§ 89).

5. На същото основание е немислимо една проста субстанция да може да възникне по природа, понеже не би могла да се образува чрез съставяне.

6. Може следователно да се каже, че Монадите биха били в състояние да започнат и свършат само изведнъж, сиреч могат да започнат само чрез сътворяване и да свършат само чрез унищожаване; докато съставното възниква или свършва на части.
7. Също така няма начин да се обясни как една Монада би могла вътрешно да бъде преобразувана (altérée) или променена чрез някакво друго създание; понеже в нея не може да се пренесе нищо, нито да се схване каквото и да е вътрешно движение, което там, вътре, да е било възбудено, да е било насочено, увеличено или намалено отвън; това е възможно в съставните, където има изменения между частите. Монадите нямат прозорци, през които нещо може да влезе или да излезе. Акциденциите не могат да се откъснат от субстанциите, нито да се разхождат извън тях, както това някога правеха сетивните неща (les espèces sensibles) на схоластиците. Следователно нито субстанция, нито случване (accident) може да влезе отвън в Монадата.
8. Монадите обаче трябва да притежават някои качества, в противен случай те не биха били дори съществувания (êtres). И ако простите субстанции не се различаваха изобщо по своите качества, нямаше как да се забележи промяната в нещата; понеже това, което е в сложното, може да дойде само от неговите прости съставни части; а без качества Монадите няма да могат да бъдат отличени една от друга, доколкото те съвсем не се различават по количество: следователно, ако се предположи изпълненото (le plein), всяко място би получавало винаги в движението единствено Равностойното (l'Equivalent) на това, което вече е имало, и едно състояние на нещата би било неразличимо от друго.

9. Дори е необходимо всяка Монада да бъде различна от всяка друга. Защото в природата никога няма две Същества и от тях едното да е съвършено същото като другото, така че да не е възможно да се намери вътрешна разлика или разлика, основана на присъщата им обща определимост.  

10.  Съгласявам се също с допускането, че всяко сътворено същество - а следователно и сътворената Монада - е подложено на промяна и дори че всяка Монада се мени постоянно.
11.  От казаното следва, че естествените промени на Монадите произтичат от вътрешен принцип, понеже външна причина не би могла отвътре да повлияе Монадата (§ 396, § 900).

12.  Но освен принципа на промяната трябва да има и своеобразяване, детайл (détail) на това, което се променя, който, така да се каже, обособява видовете прости субстанции и създава тяхното многообразие.

13.  Това детайлизиране трябва да обхваща множествеността в единност или в простото. Защото, след като всяка естествена промяна става на степени, то нещо се променя и нещо остава; следователно в простата субстанция трябва да има множество въздействия и отношения, макар в нея да няма никакви части.
14.  Преходното състояние, което обгръща и представя множествеността в единност или в простата субстанция, не е нищо друго освен това, което се нарича Възприятие (Perception, перцепция) и то трябва да бъде различено от аперцепцията или съзнанието, както ще стане ясно нататък. Тук е големият пропуск на картезианците, понеже са сметнали, че възприятията, които не се забелязват, са нищо. Това ги е накарало да вярват, че само Духовете са Монади и че изобщо няма Души на животните, нито други Ентелехии; така също заедно с простолюдието те объркаха дългата зашеметеност със смъртта, което ги накара да внесат още в схоластичния предразсъдък едни изцяло отделени [от тялото] души и потвърди, че са зле насочени умове в мнението за смъртността на душите.
15.  Действието на вътрешния принцип, въз основа на който става промяната или преходът от едно възприятие към друго, може да бъде наречено Стремеж (Appétition): наистина желанието (appétit) не може винаги напълно да достигне до цялото възприятие, към което тегли, но винаги придобива нещо и постига нови възприятия (perceptions).

16.  Ние самите боравим с множество възприятия в простата субстанция, когато откриваме, че и най-малката забелязана от нас мисъл обгръща много различни неща в обекта. Следователно всички, които признават, че душата е проста субстанция, трябва да признаят това разнообразие в Монадата; и то не следваше да затрудни господин Бейл, както стана в неговия Речник, статията Rorarius.
17.  Впрочем, трябва да се признае, че Възприятието и зависещото от него е необяснимо чрез механични причини, тоест чрез фигури и движения. Да се престорим, че има някаква Машина и на нейната структура се дължат мисленето, усещането, възприятието; човек ще може да я схване уголемена, запазвайки същите пропорции, сякаш в нея може да се влезе като в мелница. При това положение, при посещението си вътре можем да открием само части, всяка от които тласка другите, но нищо не ще може никога да обясни възприятието. Така че трябва да се търси в простата субстанция, а не в сложно съставното или в машината. И в простата субстанция могат да се открият само възприятията и техните промени. В това единствено се състоят всички вътрешни Действия на простите субстанции (Въвед.,2b). 
18. На всички прости субстанции или сътворени Монади би могло да се даде името Ентелехии, защото имат в себе си известно съвършенство (échousi to entelés), има самодостатъчност (autarkeia), която ги прави източници на собствените им вътрешни действия и, така да се каже, нетелесни Автомати (§ 87).

19.  Ако искаме да наречем Душа всичко, което има възприятия и желания в общия смисъл, който току-що обясних, то всички прости субстанции или сътворени Монади биха могли да бъдат наречени Души; но тъй като усещането е нещо повече от просто възприятие, смятам, че общото име Монади и Ентелехии  е достатъчно за простите субстанции, които ще имат само това; и смятам, че Души трябва да се наричат само тези, чието възприятие е по-отчетливо и придружено с памет.
20.  Защото ние самите изпитваме състояние, когато не си спомняме нищо и нямаме никакво различимо възприятие; както когато изгубим съзнание или сме потънали в дълбок сън, без да сънуваме. В това състояние душата не се различава чувствително от една проста Монада; но доколко състоянието не трае дълго и душата излиза от него, то тя е нещо повече (§ 64).

21.  Оттук обаче съвсем не следва, че простата субстанция няма никакво възприятие. Това не е възможно дори заради изложените по-горе причини; защото тя не би могла да загине, не би могла също да съществува без някакво въздействие, което е не друго, ами собственото й възприятие: но когато има голямо множество от малки възприятия, където няма нищо различимо, човек е зашеметен; както когато се въртим продължително в една и съща посока, и то няколко поредни пъти, можем да получим световъртеж и да припаднем, без да можем нищо да различим. А това състояние, продължило повече време, може да доведе до смъртта на животните. 

22.  И тъй като всяко настоящо състояние на една проста субстанция естествено е следствие от предишното й състояние, то в нея настоящето в огромна степен е натежало с бъдеще (§ 360).

23.  Когато човек дойде на себе си, той забелязва своите възприятия и това значи, че ги е имал непосредствено и преди, макар да не ги е забелязвал; защото едно възприятие би могло да дойде естествено само от друго възприятие, както движението може да дойде естествено само от движение (§ 401-403). 

24. Оттук се вижда, че ако нямахме нищо отличително и, така да се каже, издигнато, с по-висок вкус във възприятията си, щяхме да сме винаги в неосъзнато състояние. Такова е състоянието на изцяло голите Монади.
25.  Виждаме също, че Природата е дала и на животните такива отличителни възприятия, като се е погрижила да ги снабди с органи, които събират множество лъчи на светлината или множество въздушни вълни, за да има по-голяма ефикасност при това единение. Има нещо доближаващо се в обонянието, вкуса, допира и може би още в много други сетива, които са ни непознати. И скоро ще обясня също как това, което протича в душата, представя онова, което става в органите.

26.  Паметта снабдява душите с един вид последование (consécution), което подражава разума, но трябва да бъде отличено от него. Така виждаме, че когато възприемат нещо, което им прави силно впечатление и за което са имали вече по-рано подобно възприятие, животните очакват поради представата на тяхната памет това, което е било свързано с предшестващото възприятие, и че те идват до чувства, подобни на тези, които са изпитвали тогава. Например, когато се покаже на кучетата тояга, те си спомнят за болката, която им е причинила, лаят и бягат (Въвед., § 65).

27.  А силното въображение, което ги поразява и движи, идва или от големината на предишните възприятия, или от тяхното множество. Защото често едно силно впечатление внезапно създава същия ефект като дълъг навик или много средни, често повтаряни възприятия.
28.  Хората действат като животните, доколкото последователните им възприятия се изграждат само по принципа на паметта, наподобявайки лекарите емпирици, които имат проста практика без теория; а и самите ние сме емпирици в три четвърти от действията си. Например в очакването на утрешния ден действаме емпирично, защото досега винаги е имало утре. Само астрономът съди за утрешния ден рационално.
29.  Но познанието на необходимите и вечни истини ни отличава от простите животни: ние притежаваме Разум и науки; така се издигаме до познанието на самите себе си и на Бога. Именно това в нас се нарича разумна Душа, или Дух.

30.  Също така чрез познанието на необходимите истини и чрез техните абстракции се издигаме до рефлексивните действия (actes réflexifs), благодарение на които мислим за това, което се нарича аз, и съобразяваме, че едно или друго е в нас; така, мислейки за нас самите, мислим за Битието, Субстанцията, простото и съставното, за нематериалното и за самия Бог, схващайки, че ограниченото в нас в него е базпределно. И тези рефлексивни действия предоставят главните обекти на нашите разсъждения (Теод., Въвед. 4а).

31. Нашите разсъждения се основават на два големи принципа, принципа на противоречието,  по силата на който съдим, че е погрешно онова, което съдържа противоречие, и че е истинно обратното или противоречащото на погрешното (§ 44, § 196). 
32.  И принципа на достатъчното основание (raison suffisante), по силата на който смятаме, че никой факт не би могъл да се окаже истинен или съществуващ, никое изказване не би могло да бъде истинно, без да има достатъчно основание за това, защо е така, а не другояче. Макар че тези основания най-често остават за нас непознати (§ 44, § 196).
33.  Има също два вида истини: истини на Разсъждението (Raisonnement) и истина на Факта (Fait). Истините на Разсъждението са необходими и противоположното на тях е невъзможно, а истините на Факта са случайни и тяхното противоположно е възможно. Когато една истина е необходима, нейното основание може да се намери чрез анализ, като се разложи на по-прости идеи и истини чак докато се стигне до първоначалните (§ 170, 174, 189, § 280-282, §367).

34.  По този начин математиците чрез анализ свеждат умозрителните теореми и практическите правила до Дефиниции, Аксиоми и Постулати.

35.  Най-сетне, има прости идеи, на които не може да се даде никакво определение; има също Аксиоми и Постулати, с една дума, първични принципи (principes primitifs), които не биха могли да бъдат доказани, а и нямат нужда от това; такива са Идентичните изказвания, чиято противоположност съдържа явно противоречие (§ 36, 37,44, 45, 49, 52, 121-122, 337, 340-344).
36. Достатъчното основание обаче трябва да се намира също в случайните истини, или истините на факта, сиреч в поредицата на нещата, разпространени от всемира на създанията; тук разлагането до частни основания би могло да стигне до безпределно детайлизиране (détail) заради огромното разнообразие на нещата в Природата и деленето на телата до безкрайност. Има безброй много настоящи и минали фигури и движения, които влизат в изграждащата причина на моето настоящо писане; и още безброй много малки сегашни и минали наклонности и разположения на душата ми, които влизат във финалната причина.
37.  И тъй като цялото това детайлизиране обгръща само други, предходни или още по-детайлизирани случайни факти, всеки от които от своя страна има нужда от подобно разлагане, за да придобие основание, то с това изобщо не напредваме: затова е необходимо достатъчното, или последното основание да бъде извън поредността или серията в детайлизирането на случайностите, макар то да може да отива до безкрай.
38.  По такъв начин последното основание на нещата трябва да е в необходима субстанция, в която детайлизирането на промените да съществува само по превъзходен начин, като в извор: това наричаме Бог (§ 7).
39. А понеже тази субстанция е достатъчното основание на цялото детайлизиране, на което се дължи още всеобщата свързаност, то има само един Бог и този Бог е достатъчен. 

40. Може да се съди още, че тази висша субстанция е единствена, универсална и необходима и няма нищо извън нея, което да е независимо; бидейки просто следствие на възможностното битие, в нея няма как да има граници и тя съдържа толкова реалност, колкото е възможно. 
41. Оттук следва, че Бог е абсолютно съвършен, като съвършенството не е нищо друго освен големината на взетата в точност позитивна реалност, като се оставят настрана границите или пределите на нещата, имащи граници. А там, където изобщо няма предели, сиреч в Бог, съвършенството е абсолютно безкрайно (§ 22, Въвед., 4а).

42. Следва още, че създанията имат съвършенства благодарение на влиянието на Бог, но че несъвършенствата се дължат на собствената им природа, неспособна да бъде без граници. Именно в това те се различават от Бога. Това първородно несъвършенство на създанията се забелязва в естествената инерция на телата (§ 20, 27-30, 153, 167, 377 и сл.).

43. Вярно е също, че в Бог е не само източникът на съществуванията (existences), но и от него съществуват същностите (essences), доколкото са в действителност, тоест той е изворът на всичко действително във възможността. Понеже умът на Бог е областта на вечните истини или на идеите, от които те зависят, така че без него не би имало нищо действително във възможностите – без него не само нищо не би съществувало, но и нищо не би било възможно (§ 20). 

44. Защото, ако в същностите или възможностите, или пък във вечните истини има реалност, то тази реалност необходимо трябва да се основава на нещо съществуващо и в действителност; и следователно в съществуването на необходимото Същество, в което същността съдържа съществуването или в което е достатъчно да бъде възможно, за да е в действителност (§ 184-189, 335).

45. Така само Бог (или необходимото Същество) има тази привилегия да съществува необходимо, ако е възможен. И тъй като нищо не може да пречи на възможността на това, което няма никакви граници, никакво отрицание и следователно никакво противоречие, то само това е достатъчно, за да се познае а priori съществуването на Бога. Но току-що го доказахме и a posteriori, понеже съществуват случайни същества, които не биха могли да имат своето последно или достатъчно основание освен в необходимото същество, което има основанието за своето съществуване в самото себе си. 

46. При все това не трябва да си въобразяваме заедно с някои, че вечните истини, бидейки зависещи от Бога, са произволни и зависят от неговата воля, както, изглежда, го е възприел Декарт и после господин Поаре. Това е вярно само за случайните истини, чийто принцип е подходящото (la convenance) или изборът на най-доброто; докато необходимите истини зависят само от Божия Ум и са негов вътрешен обект (§ 180-184; 185, 335, 351, 380).
47. Така Бог единствен е първична единност, или изначалната проста субстанция, произвеждаща всички сътворени или производни Монади, които се раждат, така да се каже, на моменти от постоянните Припламвания (Fulgurations) на Божеството, ограничавани от възприемчивостта на творението, в чиято същност е да бъде ограничено (§ 382-391, 398, 395).
48. В Бог има Мощ, която е изворът на всичко, после Познание, което съдържа цялото многообразяване на идеите, и най-сетне Воля, която извършва промените или поражданията според принципа на най-доброто (§ 7, 149-150). Това отговаря на всичко, което в сътворените монади прави субекта или основата, способността за възприемане и способността за желание. В Бог обаче тези  атрибути са абсолютно безкрайни, или съвършени, а в сътворените Монади или в Ентелехиите (или в perfectihabies, както Ермолао Барбаро
 превежда тази дума) те са само подражания на божествените според степента на тяхното съвършенство (§ 87). 

49. За творението се казва, че действа навън, доколкото притежава съвършенство, и че търпи въздействие от друго, доколкото е несъвършено. Така на Монадата се приписва действие (action), доколкото има отчетливи възприятия, и претърпяване (passion), доколкото възприятията й са смътни (§ 32, 66, 386). 

50. А едно създание е по-съвършено от друго, когато в него a priori се открива основанието за ставащото в другото, и оттук се казва, че първото действа върху второто. 

51. Но в простите субстанции идеалното влияние на една монада върху друга може да има ефект само чрез намесата на Бог, доколкото в идеите на Бога  една монада с основание иска Бог, уреждайки другите още от самото начало на нещата, да има отношение към нея. Защото една сътворена Монада не би могла да има физическо влияние върху вътрешността на друга и затова само по този начин една монада може да е зависима от друга (§ 9, 54, 65-66, 201. Съкращение, възр. 3).
52. Оттук са всички взаимни действия и претърпявания между създанията. Защото, сравнявайки две прости субстанции, Бог намира във всяка една основания, които го карат да нагласи към нея другата; и следователно активното в известни отношения е пасивно от друга гледна точка: активно, доколкото онова, което се познава отчетливо в него, служи да се придаде основание за ставащото в друго; и пасивно, доколкото основанието на ставащото в него се намира в познаваното отчетливо в друго (§66).  

53. А тъй като има безброй възможни светове в идеите на Бога, а пък може да съществува само един, трябва да има достатъчно основание за избора на Бог, който го определя към един свят повече, отколкото към друг (§ 8, 10, 44, 173, 196 и сл., 225, 414-416). 

54. И това основание може да се намери само в подходящото (convenаnce), или в степените на съвършенство, които тези светове съдържат, след като всяка възможност има правото да претендира за съществуване в степента на съдържащото се в нея съвършенство (§ 74, 167, 350, 201, 130, 352, 345 и сл., 354).  

55. Това е причината за съществуването на най-доброто, което мъдростта открива на Бога, благостта го кара да избере и всемогъщието му го кара да произведе (§ 8, 7, 80, 84, 119, 204, 206, 208. Съкр. възр. 1, 8). 

56. А това свързване (liaison) или нагласяване на всички сътворени неща към всяко и на всяко едно към всички останали прави така, че всяка проста субстанция има отношения, които изразяват всички останали, и следователно е постоянно живо огледало на вселената (§ 130, 360). 

57. И както един и същи град, погледнат от различни страни, изглежда съвсем различен, сякаш в умножена перспектива, така се случва от безкрайното множество на простите субстанции да има сякаш също толкова различни светове, които при все това не са нищо друго освен перспективи на един единствен свят според различните гледни точки на всяка Монада. 

58. И това е начинът да се постигне толкова разнообразие, колкото е възможно, но с най-големия възможен ред, сиреч това е начинът да се постигне толкова съвършенство, колкото е възможно (§ 120, 124, 241 и сл., 214, 243, 275). 

59. Така само тази хипотеза (която, смея да твърдя, е доказана) открива, както трябва, величието на Бога: призна го и господин Бейл, когато в своя Речник (статията Rorarius) направи възражения и дори беше склонен да смята, че съм дал прекалено много на Бога, повече, отколкото е възможно. Но той не можа да посочи никаква причина, защо да не е възможна тази универсална хармония, която прави така, че всяка субстанция изразява точно всички други чрез създадените вътре в нея отношения.  

60. Впрочем, от току-що изложеното се виждат априорните основания, защо нещата не биха могли да стоят по друг начин. Понеже, уреждайки цялото, Бог е взел предвид всяка част и по-специално всяка монада: след като нейната природа е репрезентативна, нищо не би могло да я ограничи да не представи само част от нещата; макар да е вярно, че представянето е смътно, що се отнася до всяка подробност във вселената, и може да е ясно само в малка част от нещата, сиреч в тези, които са или най-близки, или най-големи по отношение на всяка една от Монадите; иначе всяка монада би била Божество. Следователно монадите са ограничени не в обекта, а във видовете начини за познание на обекта. Те всички се отнасят смътно към безкрайното, към цялото; но имат граници и се отличават една от друга по степените на отчетливите възприятия.   

61. И в това съставните се съотнасят с простите. Защото, след като всичко е пълно, откъдето цялата материя бива свързана, и в изпълнеността всяко движение произвежда някакъв ефект върху раздалечените тела съобразно отдалечеността им, така че всяко тяло изпитва въздействието не само на телата, до които се допира, чувствувайки по някакъв начин онова, което става с тях, но чрез тях усеща също допиращите се до първите, с които е в непосредствен допир, то оттук следва, че това общуване протича на каквото и да е разстояние. Следователно всяко тяло усеща всичко, което става в света; дотолкова, че онзи, който вижда всичко, би могъл да прочете във всеки това, което става навсякъде и дори онова, което е станало или ще стане; като забележи в настоящето отдалеченото както по отношение на времената, така по отношение на местата: sumpnoia panta, "всичко диша заедно", е казал Хипократ. Но една Душа може да чете в самата себе си само представеното ясно и не би могла отведнъж да разгърне всички свои гънки, защото сгърнатото отива до безкрайност. 

62. Следователно, въпреки че всяка сътворена монада представя целия свят, тя представя по-отчетливо тялото, което й е по-специално отредено, бидейки   негова ентелехия: а понеже това тяло изразява целия универсум чрез свързанността на цялата материя в пълнотата, то душата представя също целия универсум, представяйки това тяло, което й принадлежи по своеобразен начин (§ 400). 
63. Тялото, принадлежащо на една монада, която е негова Ентелехия или Душа, образува с ентелехията това, което може да се нарече живеещо, а с душата това, което се нарича животно. Но тялото на едно живо същество или на едно животно е винаги органично, защото, след като всяка монада по свой начин е огледало на универсума и универсумът е устроен в съвършен ред (ordre parfait), то трябва да има ред и в представящото, тоест във възприятията на душата и вследствие на това в тялото: универсумът бива представен съобразно този ред (§ 403).
64. Така всяко органично тяло на живо същество е вид божествена машина или природен автомат, който безкрайно превъзхожда всички изкуствени автомати. Защото изработената от човешкото изкуство машина не е машина във всяка своя част. Така например зъбецът на едно месингово колело има части или фрагменти, които не възприемаме като нещо изкуствено и сами по себе си нямат нищо повече, което да отличи машината по отношение на употребата и предназначението на колелото. Но машините на природата, сиреч живите тела, са машини и в най-малките си части чак до безкрайност. Това е разликата между Природата и Изкусността, тоест между Божието и нашето, човешко изкуство (§ 134, 146, 194, 483).
65. И Творецът на природата е могъл да практикува това божествено и безкрайно чудно майсторство, защото всеки дял на материята не само е делим до безкрайност, както са смятали още древните, но също се подразделя в действителност без край, всяка част на части, от които всяка има собствено движение; иначе би било невъзможно всеки дял на материята да може да изразява целия универсум (Теод., § 195). 

66. Оттук се вижда, че в най-малката част на материята има един свят от творения,  живи същества, животни, ентелехии, души. 

67. Всеки дял на материята може да бъде схванат като градина, пълна с растения, и като езеро, пълно с риби. Но всеки клон на растението, всеки член на животното, всяка капка от неговите сокове е отново една такава градина или такова езеро. 

68. И макар земята и въздухът помежду растенията на градината или водата помежду рибите в езерото да не са нито растение, нито риба, все пак ги съдържат даже повече, но най-често с недоловима за нас тънкост.
69. Затова в света няма нищо недоразвито, безплодно, мъртво, няма никакъв хаос, никакво безредие освен само привидно; приблизително както от разстояние би ни се сторило, че има безредие в езерото, ако виждаме само неясно движение и, така да се каже, гъмжило от риби, без да различаваме самите риби (Въвед., 5b, 6).
70. Оттук се вижда, че всяко живо тяло има господстваща ентелехия, която в животното е душата; но членовете на това живо тяло са пълни с други живи, с растения, с животни, от които всяко отново има своята ентелехия или своята господстваща душа. 

71. Но съвсем не бива да си въобразяваме заедно с някои, които зле схванаха мисълта ми, че всяка душа притежава маса или собствен дял от материята, отреден й завинаги, и че вследствие на това тя притежава други, по-низши същества, чието предназначение е винаги да й служат. Защото всички тела са в постоянен поток като реки; и в тях влизат и излизат части постоянно.

72. Затова душата променя тялото си само малко по малко и на степени, така че никога не е изведнъж лишена от всички свои органи; а при животните често има метаморфози, но никога метемпсихоза, или преселване на Души: няма също и напълно отделени Души, нито Гении без тела. Единствен Бог е напълно откъснат  (§ 90, 124). 

73. Поради същото няма никога нито пълно пораждане, нито буквално съвършена смърт,  състояща се в отделянето на душата. Това, което наричаме Поколения, са развития и нараствания; а това, което наричаме мъртви, са свивания и намалявания. 

74. Философите бяха силно затруднени с произхода на формите, Ентелехиите, или Душите; но днес благодарение на точни изследвания върху растения, насекоми и животни се забелязва, че органичните природни тела никога не произлизат от хаос или разлагане, а винаги от семена, в които несъмнено е съществувало някакво предобразувание (préformation); това води до съждението, че не само органичното тяло е било там преди зачатието, но също и душата в това тяло, с една дума, самото живо същество; и че посредством зачатието това живо същество бива само предразположено към голяма трансформация, за да стане живо същество от друг вид. Нещо сходно се вижда дори извън пораждането, при превръщането на личинките в мухи и на гъсениците в пеперуди (§ 86, 89, Въвед. 5 b и следващи страници; § 90, 187-188, 403, 86, 397). 

75. Някои от живите същества чрез зачеване се издигат до степента на по-големите животни и могат да се нарекат сперматични; но онези от тях, които остават в своя вид, сиреч повечето, се раждат, размножават и разпадат като големите животни; и само малък брой избрани преминават на по-голяма сцена.
76. Това обаче беше само половината от истината: затова отсъдих, че ако животното не започва никога естествено, значи не свършва естествено; и че не само няма да има пораждане, но също и пълно разрушение, нито същинска смърт. А тези разсъждения, направени a posteriori и извлечени от опита, се съгласуват напълно с моите изведени по-горе а priori принципи (§ 90).
77. Може следователно да се каже, че не само душата (като огледало на неразрушимия универсум) е неразрушима, а и самото животно, макар че неговата Машина  често загива частично и съблича или взима органична обвивка. 

78. Тези принципи ми предоставиха начин да обясня естествено единението или по-скоро съгласуваността на душата и органичното тяло. Душата следва собствените си закони и тялото следва също своите; и те се срещат по силата на предустановената хармония между всички субстанции, понеже те всички са репрезентации на един и същ универсум (Въвед., 6, § 340, 352, 353, 358). 

79. Душите действат според законите на финалните причини чрез стремежи, цели и средства. Телата действат според законите на действащите причини или на движенията. Тези две царства - на действащите и на финалните причини, са в хармония помежду си. 

80. Декарт призна, че душите не могат да дадат сила на телата, тъй като количеството сила в материята е винаги едно и също. Той обаче повярва, че душата може да променя посоката на телата. Но по негово време още не е бил познат законът на природата, според който в материята се запазва и една и съща обща посока. Ако Декарт го беше забелязъл, щеше да попадне в моята Система на предустановената хармония (Въвед., § 22, 59, 60, 61, 62, 66, 345-346 и сл., 354-355).
81. Според тази Система телата действат така, сякаш (отвъд невъзможното) няма никакви души, а душите действат така, като че ли няма никакви тела; и двете действат, сякаш си влияят взаимно. 

82. Що се отнася до Духовете (Esprits) или разумните Души, макар да откривам в основата същото нещо във всички живи същества и животни, както преди малко казахме (а именно че животното и Душата започват само със света и не свършват преди него), все пак при разумните живи същества има нещо особено – техните малки сперматични животни, докато са само това, имат обикновени или сетивновъзприемащи души; но щом онези, които, така да се каже, са избрани, достигнат чрез действително зачеване до човешката природа, то и техните сетивни души се издигат на степента на разума и до пълномощието на Духовете (§ 91, 397)
. 

83. Наред с другите разлики между обикновените Души и Духовете, част от които вече отбелязах, съществува още следната: душите като цяло са живи огледала или образи (images) на универсума на създанията; Духовете обаче са също и образи на самата Божественост, или на самия Творец на природата и са способни да познаят системата на универсума и да й подражават в нещо чрез архитектонични образци; и всеки дух е като малко божество в своето отделение (§ 147).
84. Благодарение на това Духовете са способни да влязат във вид Общност с Бога, който спрямо тях се отнася не само както изобретателят към своята машина – такова е отношението му към другите създания, - но както Владетел се отнася към поданиците си и дори баща към децата си.
85. Оттук се заключава лесно, че събирането на всички Духове трябва да образува Божия град, тоест най-съвършената Държава, каквато е възможна при най-съвършения от всички монарси (§ 146).
86. Този град Божи, тази действително универсална монархия е един Морален свят в Природния свят и е най-издигнатото, най-божественото в произведенията на Бога. В него се заключава истинската Божия слава, защото не би имало такава, ако Духовете не познаваха и не се възторгваха от нейното величие и благост; тъкмо по отношение на този божествен Град Бог има собствено Благост, докато мъдростта и всемогъщието му се проявяват навсякъде.   

87. Доколкото по-горе установихме съвършената Хармония между две естествени Царства – едното на Действащите причини и другото на Финалните, тук трябва да отбележим още друга хармония между физическото царство на Природата и Моралното царство на Благодатта, тоест между Бог, разглеждан като Архитект на световната машина, и Бог, разглеждан като Монарх на Божия град на Духовете (§ 62, 74, 118, 248, 112, 130, 247). 

88. Благодарение на тази хармония нещата отвеждат към Благодатта чрез самите пътища на природата;  и нашето земно кълбо например трябва да бъде разрушено и възстановено по естествени пътища в моментите, когато го изисква управлението на Духовете за наказание на едни и награда за други (§ 18 и сл., 110, 244-245, 340).
89. Може да се каже също, че Бог като Архитект удовлетворява във всичко Бог като законодател и че следователно според реда на природата и по силата на механичното устройство на самите неща греховете трябва да носят със себе си собственото си наказание; и че също тъй хубавите дела ще привличат своите награди чрез механичните пътища по отношение на телата; макар че това невинаги може и не трябва да се случва веднага. 

90. Най-сетне, при това съвършено управление не би имало изобщо добро Дело без награда, както и лошо - без наказание: и всичко трябва да успява за доброто на добрите, сиреч за онези, които не са недоволни в тази голяма Държава, уповават се на Провидението, след като са изпълнили своя дълг, които, както подобава, обичат и подражават на Автора на всичко добро, намирайки удоволствие в съзерцанието на неговите съвършенства според природата на истинската чиста любов( , която черпи удоволствие от щастието на обичания. Това кара мъдрите и добродетелни хора да работят за всичко, което изглежда съобразно с предсхващащата или предхождаща Божия воля; и да са доволни обаче от онова, което Бог прави да се случи реално чрез своята тайна, последователна и решаваща воля, признавайки, че ако можехме достатъчно да разберем всемирния ред, щяхме да открием, че той надминава желанията на най-мъдрите, така че е невъзможно да го направим по-добър, отколкото е; не само за цялото като общо, но и за нас самите в частност, ако сме привързани, както трябва, към Създателя на всичко не само като Архитект и съзидателна причина на нашето съществуване, но още като наш Повелител и финална причина, която необходимо трябва да е цел на нашата воля и единствено може да създаде нашето щастие (Въвед. 4 а b, § 278. Въвед. 4 b).  

� Вж. Жан Херш. Философското удивление. Една история на философията. – НБУ, Университетска философска поредица “Какво значи това?”. С., 2014, с.161-179. Преводът от френски е мой, но тук е леко редактиран. Авторката Жан Херш (1910-2000) е била дълги години професор по философия в Женевския университет и ръководител на катедра на ЮНЕСКО. – Л.Д.


� Ермолао Барбаро (1454-1493) - италиански ренесансов писател, преводач и тълкувател на Аристотел. - Бел. прев. 


( Тук Лайбниц мисли за преобладаващия по негово време спор върху безкористната и користната любов. Той смята, че е достатъчно едно добро определение на любовта, за да го реши. "Любовта, или обичливостта, пише той в De notionibus juris et justitiae; означава да изпитваш удоволствие от щастието на другия или, което е същото, да приемаш чуждото щастие като свое." От това определение личи ясно, че безкористната любов е възможна и в какъв смисъл. От момента, в който обичащият възприема щастието на другия като свое, той се възрадва непосредствено и не за някаква външна изгода. Напълно естествено е ние да обичаме Бога с такава любов. Защото, казва Лайбниц в Приниципи на Природата и на Благодатта  (Princ. de la Nat. et de la Gr., 17), макар да не попада в действието на външните ни сетива, Бог при все това е твърде обичан и ни доставя огромна наслада. Не виждаме ли, че макар да не се състоят в качествата на  външните сетива, почестите доставят удоволствие на хората? Същото е с музиката, въпреки че красотата й не се състои в съответствието на числата и отброяването, което не забелязваме и което душата не престава да прави заради ударите или вибрациите на звучащите тела. По същия начин удоволствията на гледането се основават в крайна сметка върху пропорциите, за които съди единствено умът. Всички неща ни изпълват с възхита и очарование, без да ни доставят никаква изгода. Предположете сега, че красивият обект е способен освен това сам да изпитва щастие - така чувството, което ще вдъхне у нас, ще стане истинска любов (De notion. juris et justitiae). А кой повече от Бог е красив, съвършен и способен да изпитва щастие? - Бел. на Емил Бутру към коментара на френското издание.  





